Eurovision Song Contest 1996
Eurovision Song Contest 1996, også kalt Eurosong '96, var den 41. utgaven av Eurovision Song Contest, EBUs årlige sangkonkurranse for organisasjonens medlemsland. Konkurransen ble arrangert av NRK lørdag 18. mai 1996 i Oslo Spektrum, etter Secret Gardens seier med «Nocturne» året før. Dette var andre gang Eurovision Song Contest ble arrangert i Norge, og den første som ble holdt i Oslo. Programledere var Ingvild Bryn og Morten Harket. EBU holdt deltakerantallet på 23 og holdt for første gang en forhåndskvalifisering der 29 land skulle kuttes til 22. Norge var direktekvalifisert som vertsnasjon. Blant landene som ikke kvalifiserte seg, var Danmark, Russland og Israel – og ikke minst Tyskland som mistet sin første finale i konkurransens historie. 